Det danske kvindelandshold i fodbold var uhyre tæt på at blive kronet som europamestre i fodbold, men finale- og hjemmebanemodstanderen Holland viste sig for stærke i anden halvleg, og vandt finalen 4-2.

En skuffelse for Pernille Harder og co., der gennem hele turneringen har henrykt med flot og offensivt spil på banen og en afslappet og åben attitude uden for banen.

På tilskuerpladserne i den hollandske by Enschede sad statsminister Lars Løkke Rasmussen (V) og overværede finalen sammen med blandt andre den hollandske premierminister, Mark Rütte, der kunne glæde sig over hjemmeholdets finalesejr.

Læs også : HØJDEPUNKTER Holland slår Danmark og vinder EM

Trods finalenederlaget har statsministeren kun rosende ord at sende i kvindelandsholdets retning.

- Nu er de kede af det, og det skal de selvfølgelig også være. Men når de er færdige med det, så skal de glæde sig over den fantastiske bedrift, de har begået.

Men det er ikke kun på banen, at landsholdet har begejstret statsministeren.

Læs også : Kronprins Frederik efter finalenederlaget: De er kede af det men snart stolte

- Det har været en fornøjelse at se hele holdets begejstring, samarbejde og sammenhold. Det har været en fornøjelse at følge, og det kommer til at inspirere en masse unge piger til at spille fodbold, men også bredere end det, siger Lars Løkke og tilføjer:

- Man bliver simpelthen glad af at se dem.